黄庭坚
次韵答邢惇夫
为山不能山，过在一篑止。
渥洼骐驎儿，堕地志千里。
岷江初滥觞，入楚乃无底。
将升圣人堂，道固有廉陛。
邢子好少年，如世有源水。
方求无津涯，不作蛙井喜。
儿中兀老苍，趣造甚奇异。
过阅王公门，袖中有漫刺。
别来阻河山，望远每障袂。
斯文向千载，有志常寡遂。
後生文楚楚，照影若孔翠。
不应太玄草，睎价咸阳市。
雨作枕箪秋，官闲省中睡。
梦不到汉东，茗椀乃为祟。
闻君肺渴减，颇复佳食寐。
读书得新功，来雁寄一字。